FI Euroopan unionin virallinen lehti L 33/14

KOMISSION ASETUS (EU) N:o 93/2013,

annettu 1 päivänä helmikuuta 2013,

yhdenmukaistetuista kuluttajahintaindekseistä annetun neuvoston asetuksen (EY) N:o 2494/95 soveltamista koskevista yksityiskohtaisista säännöistä omistusasumisen hintaindeksien laatimisen osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhdenmukaistetuista kuluttajahintaindekseistä 23 päivänä lokakuuta 1995 annetun neuvoston asetuksen (EY) N:o 2494/95 (1) ja erityisesti sen 4 artiklan kolmannen kohdan ja 5 artiklan 3 kohdan,

ottaa huomioon Euroopan keskuspankin lausunnon (2),

sekä katsoo seuraavaa:

(1) Asetuksessa (EY) N:o 2494/95 säädetään yhdenmukaistettujen kuluttajahintaindeksien (YKHI) laatimisesta.

(2) Asuntoja ja erityisesti omistusasumista koskevien hintaindeksien laatimista olisi tarkasteltava yhdenmukaistettujen kuluttajahintaindeksien asianmukaisuuden ja vertailukelpoisuuden parantamiseksi.

(3) Omistusasumisen hintaindeksien laatimista varten on tarpeen laatia myös asuntohintaindeksit. Asuntohintaindeksit ovat myös itsessään tärkeitä indikaattoreita.

(4) Omistusasumisen ja asuntojen hintaindeksien laatimismenetelmistä on tarpeen antaa ohjeistusta, jotta varmistetaan luotettavien ja vertailukelpoisten tulosten saaminen kaikilta jäsenvaltioilta.

(5) Tässä asetuksessa vahvistetut toimenpiteet ovat Euroopan tilastojärjestelmää käsittelevän komitean, jäljempänä ’ESS-komitea’, lausunnon mukaiset,

ON HYVÄKSYNYT TÄMÄN ASETUKSEN:

1 artikla

Kohde

Tässä asetuksessa säädetään omistusasumisen hintaindeksien laatimisesta yhdenmukaistettujen kuluttajahintaindeksien asianmukaisuuden ja vertailukelpoisuuden parantamiseksi.

2 artikla

Määritelmät

Tässä asetuksessa tarkoitetaan:

1. ’omistusasumisen hintaindeksillä’ indeksiä, jolla mitataan muutoksia kotitaloussektorin kannalta uusien asuntojen sekä sellaisten muiden tavaroiden ja palvelujen kauppahinnoissa, joita kotitaloudet omistusasunnossa asumisen vuoksi hankkivat;

2. ’asuntohintaindeksillä’ indeksiä, jolla mitataan muutoksia kotitalouksien ostamien asuntojen kauppahinnoissa.

3 artikla

Soveltamisala

1. Omistusasumisen hintaindeksi kattaa seuraavat menoluokat:

O.1 Omistusasunnossa asuvien asumismenot O.1.1 Asunnon hankinta O.1.1.1 Uudet asunnot O.1.1.1.1 Uusien asuntojen ostot O.1.1.1.2 Itse rakennetut asunnot ja merkittävät kunnostustyöt O.1.1.2 Kotitalouksien kannalta uudet, olemassa olevat asunnot O.1.1.3 Muut asunnon hankintaan liittyvät palvelut O.1.2 Asunnon omistus O.1.2.1 Merkittävät korjaustyöt ja kunnossapito O.1.2.2 Asuntoon liittyvät vakuutukset O.1.2.3 Muut asunnon omistamiseen liittyvät palvelut

2. Asuntohintaindeksi kattaa seuraavat menoluokat:

H.1 Asuntojen ostot H.1.1 Uusien asuntojen ostot H.1.2 Olemassa olevien asuntojen ostot

3. Omistusasumisen hintaindeksissä käytetään nettohankintaan perustuvaa menetelmää, jossa mitataan muutoksia todellisissa hinnoissa, joita kuluttajat maksavat hankkiessaan kotitaloussektorin kannalta uusia asuntoja, sekä muutoksia asunnon omistukseen ja omistusoikeuden siirtämiseen liittyvissä muissa kustannuksissa.

4. Indeksi kattaa kaikki 3 artiklan 1 kohdassa määritellyt asumismenoluokat, joiden paino on vähintään sadasosa luokan O.1 kokonaisasumismenoista. Indeksi kattaa kaikki 3 artiklan 2 kohdassa määritellyt asumismenoluokat, joiden paino on vähintään sadasosa luokan H.1 kokonaisasumismenoista.

4 artikla

Menetelmäopas

1. Komissio (Eurostat) laatii tiiviissä yhteistyössä jäsenvaltioiden kanssa oppaan, jossa esitetään menetelmäkehys tämän asetuksen mukaisesti laadittaville omistusasumisen ja asuntojen hintaindekseille, jäljempänä ’menetelmäopas’. Asianmukaisesti perustelluissa tapauksissa komissio (Eurostat) päivittää opasta ESS-komitean hyväksymiä menettelyjä noudattaen.

2. Omistusasumisen ja asuntojen hintaindeksien laatimiseen sovelletaan Euroopan parlamentin ja neuvoston asetuksen (EY) N:o 223/2009 (3) 12 artiklan 1 kohdassa tarkoitettuja laatukriteerejä.

3. Jäsenvaltioiden on toimitettava pyydettäessä komissiolle (Eurostatille) tarvittavat tiedot, joiden perusteella voidaan arvioida omistusasumisen ja asuntojen hintaindeksien vaatimustenmukaisuutta suhteessa tämän asetuksen säännöksiin.

5 artikla

Tietovaatimukset

1. Jäsenvaltioiden on laadittava ja toimitettava komissiolle (Eurostatille) 3 artiklassa säädettyjä menoluokkia koskevat hintaindeksit menetelmäoppaan mukaisesti.

2. Jäsenvaltioiden on toimitettava neljännesvuosittaiset hintaindeksit. Neljännesvuosittaisten indeksien lisäksi jäsenvaltiot voivat toimittaa myös kuukausittaiset indeksit.

3. 3 artiklan 1 kohdassa tarkoitetut indeksit on toimitettava vuoden 2014 kolmannesta neljänneksestä lähtien siten, että ensimmäinen indeksi koskee vuoden 2014 toista neljännestä. 3 artiklan 2 kohdassa tarkoitetut indeksit on toimitettava vuoden 2012 kolmannesta neljänneksestä lähtien siten, että ensimmäinen indeksi koskee vuoden 2012 toista neljännestä.

4. Jäsenvaltioiden on toimitettava neljännesvuosittaiset indeksit komissiolle (Eurostatille) määräajassa, joka on korkeintaan 85 päivää sen vuosineljänneksen päättymisestä, jota kyseiset indeksit koskevat. Jäsenvaltiot, jotka päättävät toimittaa myös kuukausittaiset indeksit, toimittavat ne 30 päivän kuluessa sen kuukauden päättymisestä, jota kyseiset indeksit koskevat.

5. Jäsenvaltioiden on laadittava ja toimitettava komissiolle (Eurostatille) vuosittain menetelmäoppaassa määritellyt menopainot omistusasuntojen hintaindekseistä sekä asuntohintaindekseistä komission asetuksen (EU) N:o 1114/2010 (4) mukaisesti.

Neljännesvuosittaisia indeksejä koskevat painot on toimitettava viimeistään 15 päivänä kesäkuuta sitä vuotta seuraavana vuonna, jota painot koskevat.

Kuukausittaisia indeksejä toimittavat jäsenvaltiot toimittavat vastaavat painot viimeistään 20 päivänä helmikuuta sitä vuotta seuraavana vuonna, jota painot koskevat.

6. Jäsenvaltioiden on laadittava ja toimitettava komissiolle (Eurostatille) arvioidut takautuvat tiedot 3 artiklan 1 kohdassa tarkoitetuista indekseistä vuoden 2010 ensimmäisen neljänneksen indeksistä lähtien 5 artiklan 3 ja 4 kohdassa tarkoitetuissa määräajoissa. Jäsenvaltioiden on laadittava ja toimitettava komissiolle (Eurostatille) arvioidut takautuvat tiedot 3 artiklan 2 kohdassa tarkoitetuista indekseistä vuoden 2008 ensimmäisen neljänneksen indeksistä lähtien 5 artiklan 3 ja 4 kohdassa tarkoitetuissa määräajoissa.

7. Jäsenvaltioiden on toimitettava tässä asetuksessa vaaditut tiedot sekä niihin liittyvät metatiedot komission (Eurostatin) täsmentämän tiedonvaihtostandardin mukaisesti. Tiedot ja metatiedot on toimitettava komissiolle (Eurostatille) keskitetyn vastaanottopisteen kautta tai niin, että komissiolla on niihin pääsy keskitetyn vastaanottopisteen kautta.

6 artikla

Siirtymätoimenpiteet

1. Yksi vuosi ja kolme vuotta tämän asetuksen voimaantulopäivän jälkeen jäsenvaltioiden on toimitettava komissiolle (Eurostatille) kertomukset tietojen laadusta Euroopan tilastojärjestelmässä sekä menetelmäoppaassa määriteltyjen standardien perusteella.

2. Komissio (Eurostat) laatii viiden vuoden kuluessa tämän asetuksen voimaantulopäivästä kertomuksen tämän asetuksen mukaisesti laadituista indekseistä ja erityisesti siitä, missä määrin ne noudattavat komission asetusta (EY) N:o 1749/96 (5) ja asetusta (EU) N:o 1114/2010. Kertomuksessa tarkastellaan myös sitä, miten omistusasumisen hintaindeksit soveltuvat sisällytettäviksi yhdenmukaistettuihin kuluttajaindekseihin.

7 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä syyskuuta 2012. Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti.

Tehty Brysselissä 1 päivänä helmikuuta 2013. Komission puolesta Puheenjohtaja José Manuel BARROSO

(1) EYVL L 257, 27.10.1995, s. 1.

(2) Lausunto annettu 19.10.2012 (ei vielä julkaistu virallisessa lehdessä).

(3) EUVL L 87, 31.3.2009, s. 164.

(4) EUVL L 316, 2.12.2010, s. 4.

(5) EYVL L 229, 10.9.1996, s. 3.